Claus Vingegaard har fulgt sønnen Jonas' cykelkarriere, siden han fik ham ind i Thy Cykle Ring, da Jonas var ti år gammel. Men få gange har han været så stolt som i dag. - Det gør en ekstremt stolt og rørt. Vi er så stolte over det, han har gjort. Vi kan næsten ikke være i os selv, siger han. 25.000 - 26.000 hylder Vingegaard i Glyngøre Dagen i dag har da også alt det, der kan gøre en far stolt. Politiet vurderer, at 25.000 - 26.000 mennesker er mødt op for at hylde Jonas Vingegaard. Mange har ventet siden i formiddag, og da Jonas Vingegaard ankom midt på eftermiddagen, kunne hans bil næsten ikke komme igennem folkemængden. Claus Vingegaard fortæller blandt andet, at familien ikke havde forestillet sig, at Jonas Vingegaard kunne vinde Tour de France. Godt nok var han god i bjergene, når familien havde cykler med på sommerferie, men Tour de France var langt væk. Måske bare en drøm om at Jonas kunne deltage og nå top ti. Mens folkemængden hylder Jonas Vingegaard, kan Claus Vingegaard heller ikke undgå at tænke tilbage på 2017, hvor et alvorligt styrt kunne have kostet Jonas Vingegaard resten af karrieren. Han brækkede lårbenet og var sengeliggende i fem måneder. - Det var vi bange for. Det tror jeg også, han selv var. Vi snakkede ikke så meget om det skulle koste karrieren, fortæller han. I dag ligger det brækkede lårben langt tilbage, men skaden gav alligevel familien en tro på, at altid er muligt at komme igen. - Vi forsøgte bare at se det positive i det, siger Claus Vingegaard. Han tør ikke love, at sønnen også vinder Tour de France næste år - men det kan godt ske, mener han. - Det kan også være, det bliver en anden grand tour. Nu skal han køre vueltaen i næste måned; det kan også være, det bliver den. Kan han godt vinde den? - Ja det tror jeg godt, han kan, siger Claus Vingegaard. Hvorfor ikke? Gode gener Claus Vingegaard er selv motionscyklist og forklarer med et smil, at opskriften på Jonas Vingegaards succes er gode gener, og at de må være kommet fra ham. - Jeg kan køre i timevis uden at træne. Det eneste, det gør ondt i, er røven, siger han.

Referat:
Jonas Vingegaards far Claus Vingegaard er stolt og rørt over at se, hvor mange mennesker der kom til Glyngøre for at fejre sønnen.